TUFเพิ่มงบลงทุน3ปีเป้ารายได้1.5แสนล.
TUF เพิ่มเงินลงทุน 3 ปี เป็น 1.8 หมื่นล้านบาท หวังรายได้แตะ 1.5 แสนล้านบาท ปี 2558
5 มี.ค. 2556

TUF เพิ่มเงินลงทุน 3 ปี เป็น 1.8 หมื่นล้านบาท หวังรายได้แตะ 1.5 แสนล้านบาท ปี 2558
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า โดยปกติบริษัทจะลงทุนปีละ 3,000 ล้านบาท เพื่อใช้ในการปรับปรุงคุณภาพการผลิต แต่ใน3 ปีข้างหน้าระหว่างปี 2556-2558 ได้ปรับเพิ่มเป็นปีละ 6,000 ล้านบาท รวมเป็น 1.8 หมื่นล้านบาท 
สำหรับเงินลงทุนส่วนเพิ่มจะนำไปก่อสร้างโรงงานกุ้ง เพื่อทดแทนโรงงานเดิมที่ไฟไหม้ ทำให้กำลังการผลิตเพิ่มเป็น 200 ตันต่อวัน ก่อสร้างโรงงานแซลมอนและห้องแช่เย็นเพื่อเพิ่มศักยภาพในการรองรับสินค้าได้ถึง 2.53 หมื่นตัน และปรับปรุงคุณภาพการผลิต 
นอกจากนี้ บริษัทยังตั้งเป้าหมายรายได้ภายในปี 2558 จะเห็นระดับ 5,000 ล้านเหรียญสหรัฐ หรือประมาณ 1.5 แสนล้านบาท โดยมาจากการเติบโตโดยธรรมชาติของธุรกิจ การขยายตลาด รวมถึงการลงทุนใหม่ๆ เช่น การเข้าซื้อบริษัท แพ็คฟู้ด จะเริ่มรับรู้รายได้ให้กับ TUF เดือน มี.ค.นี้ ปีละ 200 ล้านเหรียญสหรัฐ หรือรวม 3 ปีคิดเป็นเงินไทยประมาณ 1 หมื่นล้านบาท 
ในปี 2556 นี้ คาดว่ารายได้ในรูปสกุลเงินสหรัฐจะอยู่ที่ 4,000 ล้านเหรียญสหรัฐ เติบโต 1516% จากปีที่ผ่านมาที่มีรายได้ 3,441 ล้านเหรียญสหรัฐ 
ขณะเดียวกันมองว่าความสามารถในการทำกำไรในปีนี้น่าจะดีขึ้น คาดว่าอัตรากำไรขั้นต้น (มาร์จิน) จะกลับมาในระดับปกติได้ หรือประมาณ 16% จากปีก่อนที่ลดลงเหลือ 15.3% สาเหตุเนื่องจากเกิดโรคระบาด ราคากุ้งสูงขึ้น และราคาวัตถุดิบปลาทูน่าผันผวน จากที่เคยขึ้นไปสูงสุดถึงตันละ 2,350 เหรียญสหรัฐ ลดลงอย่างรวดเร็วที่ 1,900 เหรียญสหรัฐ แต่ขณะนี้สถานการณ์เริ่มดีขึ้นอยู่ที่ 2,200 เหรียญสหรัฐ
“ความผันผวนของราคาวัตถุดิบเป็นปัจจัยเสี่ยงปกติของการบริหารจัดการอยู่แล้ว ส่วนค่าเงินบาทเพิ่งมาแข็งในช่วงครึ่งหลังของปี 2555 ช่วงสั้นๆ ย่อมส่งผลกระทบ ซึ่งได้แก้ปัญหาด้วยการซื้ออัตราแลกเปลี่ยนล่วงหน้าเพื่อคงที่ค่าเงินไว้ หากช่วงใดผันผวนสูงจะลดการคงที่เหลือเพียง 50% เพื่อให้มีความยืดหยุ่น โดยปกติจะทำไม่เกิน 70%” นายธีรพงศ์ กล่าว